Pentru pneurile de tip C1 și C2, clasele sunt indicate pe o etichetă sau pe un autocolant (o etichetă cu un spațiu pentru a indica denumirea mărcii). Pentru toate cele trei tipuride pneuri, informațiile privind clasa de eficiență a consumului de combustibil, clasa de aderență pe suprafețe umede, clasa zgomotului exterior de rulare și valoarea măsurată a zgomotului sunt furnizate în materialele tehnice promoționale, inclusiv pe site-urile web ale furnizorilor.

Eficiența consumului de combustibil a pneurilor este definită în funcție de coeficientul rezistenței la rulare (RRC - Rolling Resistance Coefficient). Eficiența consumului de combustibil este indicată pe etichetă sub formă de scară colorată de la A la G, cea mai bună eficiență a consumului de combustibil (clasa A) având cel mai scăzut RRC.

De asemenea, investigația a luat în considerare dispozițiile relevante din Regulamentul (CE) 661/2009 de omologare de tip pentru pneuri. Această abordare are drept scop să excludă de pe piață produsele cu cea mai slabă performanță în privința acelorași parametri (rezistența la rulare, aderența pe suprafețe umede și zgomotul exterior).

În ceea ce privește performanța în materie de aderență pe suprafețe umede, cota de piață pentru clasa B este ridicată pentru toate tipurile de pneuri (peste 40 %) și satisfăcătoare pentru clasa A (aproximativ 15 %).

În privința zgomotului de rulare, nu s-a înregistrat nicio ameliorare reală între 2013 și 2015, în principal deoarece industria a pus accentul mai mult pe îmbunătățirea celorlalți parametri. Aceasta se datorează faptului că zgomotul exterior de rulare este parametrul estimat ca fiind cel mai puțin important pentru utilizatorii finali, după cum reiese din sondajul efectuat ca parte a studiului pentru susținerea revizuirii.

Mai mult, mai puțin de 0,5 % din pneurile introduse pe piață sunt etichetate A atât pentru eficiența consumului de combustibil, cât și pentru aderența pe suprafețe umede, din cauza costurilor mai ridicate și a compromisului tehnic între acești doi parametri.

Impactul sistemului de etichetare până în 2020 a fost de estimat la 35 PJ (sau 0,8 Mtoe) anual cu economii corespunzătoare ale emisiilor de CO2 de 2,5 Mton pe an.

4.2.Sensibilizarea utilizatorilor și înțelegerea etichetei

Sondajul realizat în rândul consumatorilor ca parte a studiului pentru susținerea revizuirii a arătat că mai mult de jumătate din proprietarii de autovehicule nu erau la curent cu existența etichetei pentru pneuri.

În plus, utilizatorii finali ai pneurilor de tip C2 și C3 și unii utilizatori finali ai pneurilor de tip C1 adesea nu achiziționează pneurile direct, ci ca parte a unor contracte de leasing și de soluții pentru parcurile de vehicule.

Campaniile de sensibilizare ar putea include o trimitere la calculatorul pentru economiile de combustibil de pe website-ul Comisiei UE care permite utilizatorilor finali să își calculeze economiile potențiale de combustibil realizate prin pneuri.

Un alt aspect ce ține de sensibilizare este legat de cerințele pentru achizițiile publice din Directiva privind eficiența energetică 2012/27/EU, deși acest lucru nu a fost menționat în mod specific în cadrul sondajului. Pentru promovarea utilizării pneurilor eficiente din punct de vedere energetic, este important ca statele membre să se asigure că administrațiile lor centrale sunt la curent cu cerința de a achiziționa pneuri cu cea mai ridicată clasă de eficiență a consumului de combustibil. De asemenea, ele ar trebui să includă acest aspect în cadrul licitațiilor pentru contracte de servicii, în conformitate cu cerința din anexa III la Directiva privind eficiența energetică 2012/27/UE.

De asemenea, sondajul a evidențiat progresele continue înregistrate de utilizatori în conștientizarea și înțelegerea etichetei.

Înțelegerea etichetei pentru pneuri de către consumatori este în general bună. Când li se arăta eticheta, consumatorii erau în măsură să înțeleagă informațiile prezentate, chiar dacă nu erau la curent cu existența acesteia în prealabil. Respondenții au estimat pictograma referitoare la zgomotul exterior de rulare ca fiind cel mai puțin ușor de înțeles (60 %), în timp ce aderența pe suprafețe umede a fost estimată ca fiind cel mai ușor de înțeles (81 %), parametrul consumului de combustibil situându-se între aceste estimări (73 %).

Sondajul a arătat că preocuparea predominantă pentru consumatori atunci când achiziționează pneuri este siguranța. Din acest motiv, majoritatea consumatorilor estimează că aderența pe suprafețe umede este cel mai important parametru de etichetare. Chiar și în situația în care sunt luați în considerare și parametri neetichetați (precum prețul și marca), aderența pe suprafețe umede rămâne cel mai important parametru, urmată de preț.

Sectorul industrial, comercianții și organizațiile de consumatori recomandă organizarea de campanii de promovare a etichetei pentru a spori cunoașterea acesteia de către consumatori și pentru a explica semnificația sa. Grupurile țintă ar trebui să fie utilizatorilor finali ai pneurilor din segmentele C1, C2 și C3. Cu toate acestea, campaniile de sensibilizare care vizează utilizatorii finali pentru pneurile de tip C1 sunt cele mai importante, deoarece acestea reprezintă cea mai mare cotă din vânzările de pneuri.

Campaniile de sensibilizare ar putea fi desfășurate la nivel național de către autoritățile statelor membre, la nivelul UE de către Comisie sau la ambele niveluri. Pentru a ajunge la utilizatorii finali în mod mai eficace, includerea furnizorilor și distribuitorilor de pneuri în campanii ar constitui un avantaj. Unele state membre au facilitat deja campaniile de sensibilizare privind eticheta pneurilor sau intenționează să o facă. Experiența și recomandările care decurg din aceste campanii ar trebui luate în considerare.

4.3. Precizia informațiilor și îmbunătățirea informațiilor înainte de achiziție

În general, consumatorii consideră eticheta utilă și clară. O parte importantă a consumatorilor au un nivel înalt sau mediu de încredere în informațiile oferite de etichetă. O mare parte dintre consumatori au indicat că un control sporit al pieței și mai multe sancțiuni pentru neconformitate le-ar mări gradul de încredere. Aceasta concordă, de asemenea, cu răspunsurile venite din partea asociațiilor de furnizori de pneuri și de comercianți, care au solicitat la rândul lor o supraveghere sporită a pieței,

În ceea ce privește precizia informațiilor, este necesar să se menționeze că mai multe asociații de consumatori au exprimat unele preocupări referitoare la eticheta UE pentru pneuri. Ele susțin că eticheta UE supraestimează performanța pneurilor și că valorile diferă de cele oferite de încercările lor. Ele nu specifică dacă această diferență este valabilă pentru toți cei trei parametri sau numai pentru un parametru sau doi. Asociațiile critică de asemenea faptul că eticheta UE pentru pneuri provine dintr-un proces de „declarație pe propria răspundere”, deci fără o certificare efectuată de un terț.

În plus, numeroși consumatori solicită mai multe informații sub forma unor încercări independente efectuate de asociațiile de consumatori sau de autoritățile naționale ori o bază de date publică în care să fie indicate datele din sistemul de etichetare.

Majoritatea consumatorilor achiziționează pneurile în magazinele pentru pneuri sau în atelierele pentru reparații auto, însă doar aproximativ o treime dintre aceștia au văzut pneurile expuse înainte de ca mai recentă achiziție a lor. Mai mult, autoritățile de supraveghere a pieței (MSAs - market surveillance authorities) efectuând inspecții în magazine au observat că doar un număr redus de modele de pneuri sunt afișate la punctul de vânzare, în timp ce restul sunt plasate în stoc. Aceasta implică faptul că, adeseori, consumatorii nu văd pneul și, prin urmare, nici eticheta înainte de achiziționarea acestuia. Mai mult, deoarece performanța pneurilor se deteriorează odată cu învechirea acestora, chiar dacă se află pe raft, se poate lua în considerare informarea consumatorilor cu privire la data fabricării, de exemplu în fișa de informații referitoare la produs, furnizându-se, de asemenea, indicații privind degradarea performanței medii care poate fi preconizată.

Aceste practici nu sunt compatibile cu articolul 5 alineatul (2) din regulament, în temeiul căruia distribuitorii trebuie să furnizeze utilizatorilor finali informații despre parametrii de performanță de pe etichetă în cazul în care pneurile oferite la vânzare nu sunt vizibile pentru utilizatorii finali. Din aceste motive, ar putea fi luate în considerare extinderea și clarificarea acestor dispoziții pentru a se asigura că informațiile de pe etichetă sunt furnizate înainte de vânzare.